ALIShER NAVOIY NOMIDAGI O‘ZBEKISTON MILLIY KUTUBXONASI FAOLIYATINI TAShKIL ETISh VA “MA’RIFAT MARKAZI” BINOSIDAN SAMARALI FOYDALANIShNI TA’MINLASh TO‘G‘RISIDA

Mamlakatning yirik axborot va madaniyat markazi sifatida Alisher Navoiy nomidagi O‘zbekiston Milliy kutubxonasi faoliyatini axborot-kommunikatsiya texnologiyalarining zamonaviy talablarini hisobga olgan holda takomillashtirish, aholining intellektual ehtiyojlarini eng yuqori darajada qondirishga yo‘naltirilgan prinsipial jihatdan yangi axborot-kutubxona muassasasini tashkil etish, madaniy, ma’naviy-axloqiy qadriyatlarni saqlash va ko‘paytirish, shuningdek yagona ijtimoiy-madaniy va o‘quv-ta’lim markazi sifatida “Ma’rifat markazi” binosining zarur darajada faoliyat ko‘rsatishini ta’minlash maqsadida Vazirlar Mahkamasi qaror qiladi:
 1. Toshkent shahar hokimligi huzurida “Ma’rifat markazi” binosidan foydalanish va binoga tutash hududga xizmat ko‘rsatish bo‘yicha ixtisoslashtirilgan direksiya” davlat muassasasi (keyingi o‘rinlarda Ixtisoslashtirilgan direksiya deb ataladi) tashkil etilsin, quyidagilar uning asosiy vazifalari etib belgilansin:
 belgilangan me’yorlar va standartlarga muvofiq “Ma’rifat markazi” binosidan ehtiyotlab va samarali foydalanish hamda binoning infratuzilmasini, unga tutash hududning obodonlashtirilganligi va tozaligini zarur darajada saqlash, shuningdek dov-daraxtlarni doimiy parvarish qilishni ta’minlash;
 binoni saqlashning murakkab texnologik asbob-uskunalari, axborot va muhandislik-kommunikatsiya tizimlarining zarur tarzda ishlashini ta’minlash, foydalanilayotgan mashinalar, mexanizmlar va inshootlarga o‘z vaqtida texnik xizmat ko‘rsatish;
 O‘zbekiston Respublikasi Vazirlar Mahkamasi bilan kelishgan holda hamda manfaatdor vazirliklar, idoralar va tashkilotlarning buyurtmalari asosida xavfsizlik va huquq-tartibotning belgilangan talablariga rioya etib “Ma’rifat markazi” binosida xalqaro simpoziumlar, kongresslar va konferensiyalar o‘tkazilishiga ko‘maklashish.
 2. O‘zbekiston aloqa va axborotlashtirish agentligi hamda Toshkent shahar hokimligining “Ma’rifat markazi” binosini belgilangan tartibda Ixtisoslashtirilgan direksiya balansiga o‘tkazish to‘g‘risidagi taklifiga rozilik berilsin.
 3. Toshkent shahar hokimligi (Usmonov) bir oy muddatda:
 Ixtisoslashtirilgan direksiya ustavini ishlab chiqsin va tasdiqlasin;
 O‘zbekiston Respublikasi Vazirlar Mahkamasi bilan kelishgan holda Ixtisoslashtirilgan direksiya direktorini tayinlasin;
 “Ma’rifat markazi” binosining davlat qabul komissiyasi dalolatnomasi natijalaridan kelib chiqib hamda O‘zbekiston Respublikasi Mehnat va aholini ijtimoiy muhofaza qilish vazirligi hamda Moliya vazirligi bilan kelishgan holda Ixtisoslashtirilgan direksiyaning shtat jadvalini va xodimlarining lavozim maoshlari miqdorlarini tasdiqlasin;
 manfaatdor vazirliklar va idoralar bilan birgalikda kompleks tadbirlarni, shu jumladan “Ma’rifat markazi” binosidan foydalanishda xavfsizlik va huquq-tartibotning belgilangan talablariga rioya etish tadbirlarini amalga oshirsin.
 4. Quyidagilar ma’lumot uchun qabul qilinsin:
 Ixtisoslashtirilgan direksiya uchun 3 ta transport vositasini (ulardan 2 tasi — yengil avtomashina) sotib olish O‘zbekiston aloqa va axborotlashtirish agentligi mablag‘lari hisobiga amalga oshiriladi;
 joriy xizmat ko‘rsatish hamda konditsionerlashtirish va ventilatsiya tizimlari profilaktikasi, energiya ta’minoti, kompyuter va ko‘tarish-tashish asbob-uskunalari, qo‘riqlash signalizatsiyasi va infratuzilmaning boshqa elementlari bo‘yicha tadbirlar, shuningdek binolarni mukammal tozalash, hududni ko‘kalamzorlashtirish va o‘simliklarni parvarish qilish ishlari, qoidaga ko‘ra, Ixtisoslashtirilgan direksiya xarajatlari smetasida nazarda tutilgan budjet mablag‘lari hisobiga, shartnoma asosida ixtisoslashtirilgan tashkilotlar tomonidan amalga oshiriladi.
 5. “Ma’rifat markazi” binosiga Alisher Navoiy nomidagi O‘zbekiston Milliy kutubxonasi (keyingi o‘rinlarda Milliy kutubxona deb ataladi) joylashtirilsin.
 6. Belgilansinki:
 a) Milliy kutubxona faoliyati:
 O‘zbekiston Respublikasi Davlat budjeti mablag‘lari;
 pulli xizmatlar ko‘rsatishdan olinadigan mablag‘lar;
 qonunchilikda taqiqlanmagan boshqa manbalar hisobiga moliyalashtiriladi;
 b) Milliy kutubxonaga Axborot va ommaviy kommunikatsiyalar agentligining direktori tomonidan lavozimga tayinlanadigan va lavozimdan ozod etiladigan direktor boshchilik qiladi.
 7. O‘zbekiston Respublikasi Vazirlar Mahkamasining Axborot tizimlari va telekommunikatsiya masalalari kompleksi tashkil etilgan asosan yangi tashkiliy shart-sharoitlarni va “Ma’rifat markazi” binosini qurishda foydalanilgan texnologik yechimlarni hisobga olgan holda jahon standartlari darajasidagi axborot-kutubxona faoliyatini amalga oshirish uchun Milliy kutubxona faoliyatini tashkil etish yuzasidan quyidagilarni nazarda tutadigan amaliy chora-tadbirlar ko‘rsin:
 zarur axborotdan foydalanish imkonini berish bilan birga bilishga doir qiziqishlarni shakllantirish va Milliy kutubxona huzuridagi muzey, ko‘rgazmalar zali va kinomarkazda tashrif buyuruvchilarning madaniy dam olishini tashkil etish imkonini beradigan yagona ijtimoiy-madaniy va o‘quv-ta’lim markazi sifatida kutubxona faoliyatini tashkil etish;
 foydalanuvchilarning, shu jumladan imkoniyatlari cheklangan foydalanuvchilarning eng zamonaviy kompyuter texnikasi, axborot kioskalari va virtual ma’lumotnoma xizmatlari bilan jihozlangan kutubxonaning qiroatxona zalida hamda Wi-Fi ma’lumotlar uzatishning simsiz texnologiyalaridan va internetdan foydalangan holda kutubxona tashqarisida milliy va jahon axborot resurslaridan qulay foydalanishi uchun zamonaviy shart-sharoitlarni ta’minlash;
 maxsus dasturiy komplekslarni joriy etish asosida kutubxona faoliyatining barcha jarayonlarini avtomatlashtirish, shu jumladan axborot-kutubxona resurslarini to‘ldirish, ilmiy qayta ishlash, saqlash hamda qog‘oz va elektron shakllarda foydalanuvchilarga berish, shuningdek milliy elektron resurslarni, yig‘ma elektron katalogni shakllantirish hamda korporativ, milliy tarmoqlarni va boshqa tarmoqlarni respublikaning yagona elektron axborot-kutubxona resursiga integratsiyalash;
 matnlarni elektron formatga o‘tkazishning jahon darajasidagi yangi ilg‘or texnologiyalarini qo‘llagan, nodir kitoblar va manuskriptga maxsus ishlov bergan va ularni tegishli sharoitlarda saqlagan holda milliy axborot-kutubxona resurslarini, shu jumladan noyob va alohida qimmatli nashrlarni saqlash, konservatsiya qilish va ta’mirlash.
 8. O‘zbekiston aloqa va axborotlashtirish agentligi Milliy kutubxona bilan birgalikda bir oy muddatda Alisher Navoiy nomidagi O‘zbekiston Milliy kutubxonasiga tashrif buyurish va uning axborot-kutubxona resurslaridan foydalanish qoidalarini ishlab chiqsin va tasdiqlasin.
 9. Milliy kitob palatasi va Milliy kutubxonaning milliy bibliografiya bo‘limi ularning funksiyalarini maqbullashtirish va Milliy kutubxona tuzilmasida milliy bibliografiya va davlat bibliografik hisobga olish bo‘limi hamda kitoblar va davriy nashrlarning xalqaro standart raqamlari bo‘limi (ISBN va ISSN)ni tashkil qilish yo‘li bilan qayta tashkil etilsin.
 10. Quyidagilar:
 “Ma’rifat markazi” binosidan foydalanish va binoga tutash hududga xizmat ko‘rsatish bo‘yicha ixtisoslashtirilgan direksiya” davlat muassasasining xodimlarning cheklangan soni 55 nafar, shu jumladan boshqaruv xodimlari soni 5 nafar bo‘lgan tuzilmasi 1-ilovaga muvofiq;
 11. O‘zbekiston Respublikasi Moliya vazirligi “Madaniyat va sport” tarmog‘i bo‘yicha budjet mablag‘lari doirasida 2011-yilda Milliy kutubxona va Ixtisoslashtirilgan direksiya ta’minotiga zarur sarf-xarajatlarni moliyalashtirsin, 2012-yildan boshlab O‘zbekiston Respublikasi Davlat budjeti parametrlarida ushbu maqsadlar uchun tegishli budjet mablag‘lari ajratilishini nazarda tutsin.
 12. Vazirlar Mahkamasining “Alisher Navoiy nomidagi O‘zbekiston Milliy kutubxonasini tashkil etish to‘g‘risida” 2002-yil 12-apreldagi 123-son qarorining 1, 2 va 10-bandlari hamda qarorga 1 va 2-ilovalar o‘z kuchini yo‘qotgan deb hisoblansin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari A.N. Aripov zimmasiga yuklansin.